open-index/open-wikipedia-markdown huggingface dataset:
Cido Arena

Die **Cido Arena** is 'n veeldoelige arena in Panevėžys, Noord-Litaue. Dit is die tuisstadion van die korfbalspan Panevėžio Techasas. Danksy 'n fietsrenbaan met 'n lengte van 250 meter word hier ook fietswedrenne gehou.

Die arena, waar ook konserte plaasvind, is teen 'n koste van 108 miljoen LIT (31,3 miljoen €, waarvan 13,9 miljoen € as fondse van die Europese Unie ontvang is) opgerig.

In 2010 is die Litause Jeugdag met meer as 6&nbsp;000 deelnemers in die arena gehou. In Augustus en September 2011 is dit een van altesaam ses Litause stadions waar wedstryde van die Europese korfbal-kampioenskap EuroBasket 2011 gehou sal word.

## Eksterne skakels 
* *Die webtuiste van die Cido Arena*
Panevėžys

**Panevėžys** (Litaus: [pɐnʲɛvʲeːˈʑiːs], ) is die vyfde grootste stad van Litaue na die hoofstad Vilnius, Kaunas, Klaipėda en Šiauliai met 'n oppervlakte van 50,1 vierkante kilometer en 'n bevolking van 85&nbsp;774 (in 2025). Dit is die hoofstad van die etnografiese gewes Aukštaitija in die noorde van die land. Die stad is halfpad tussen twee Baltiese hoofstede, Vilnius (130&nbsp;km) en Riga (150&nbsp;km) geleë en word deur die Via Baltica-snelweg met Skandinawië en Wes-Europa verbind.

duimnael|links|'n Panoramiese aansig van Panevėžys
Panevėžys is aan die Nevėžis, die sesde langste rivier in Litaue, geleë waarvan ook die stadsnaam afgelei is. Die stad is een van die beduidendste industriële sentrums in die land.

## Eksterne skakels 
*  
*  Amptelike webwerf
*
Die Jongspan

***Die Jongspan*** was die eerste weeklikse Afrikaanse tydskrif vir kinders. 

Dit het ontstaan uit *Die Kleinspan*, wat die eerste maal op 13 Februarie 1925 verskyn het as 'n rubriek in en later bylaag tot die *Huisgenoot* onder redaksie van M.E.R. (mev. M.E. Rothmann) toe sy redakteur was van die vroueafdeling van sowel *Die Burger* as die *Huisgenoot*. Sy is oorspronklik bygestaan deur mej. Ida Theron. 

*Die Kleinspan* is op 16 November 1935 herdoop tot *Die Jongspan* en verskyn vanaf 24 Januarie 1936 as 'n selfstandige weekblad. Vanaf 1958 is *Kleinspan* bykomend tot *Die Jongspan* gepubliseer, maar in 1962 smelt die twee blaaie saam. Met die uitgawe van 7 April 1969 hou *Die Jongspan* op bestaan en word vervang deur *Vonk*, waarin van kleur gebruik gemaak is. Die redakteurs was Abraham Jonker (Januarie tot Augustus 1936), dr. C.F. Albertyn (1936 tot 1945), dr. P.J. Olckers (1945 tot 1946) en C. Mostert (1947 tot 1969).

## Bronne 
*Potgieter, D.J. (ed.) 1972. *Standard Encyclopaedia of Southern Africa*. Cape Town: Nasionale Opvoedkundieg Uitgewers Ltd.
Graaf van Clarendon

**George Herbert Hyde Villiers, die Graaf van Clarendon** (Engeland, 7 Junie 1877 - 13 Desember 1955) was goewerneur-generaal van die Unie van Suid-Afrika.

Hy kry sy skoolopleiding aan Eton-kollege en word in 1922 hoofsweep van die regering in die Hoërhuis van Brittanje. In 1925 word hy onderminister van dominiale sake en voorsitter van die Overseas Settlement Committee. Twee jaar later word hy voorsitter van die British Broadcasting Corporation. In 1931 stel die Britse koning hom aan as goewerneur-generaal van die Unie van Suid-Afrika. Hy keer in 1938 terug na Engeland waar hy 'n belangrike amp in die koninklike huishouding aanvaar. Hy tree in 1952 af en sterf drie jaar later. 

Die Laer en Hoër Meisieskool Clarendon in Oos-Londen is na hom vernoem.

## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
Águas de São Pedro

**Águas de São Pedro** is 'n stad in die suide van die Brasiliaanse deelstaat São Paulo, sowat 184&nbsp;km noordwes van die metropool São Paulo.

## Eksterne skakels 
*  Prefeitura municipal de Águas de São Pedro Águas de São Pedro se Amptelike werf.
William Palmer, 2de Graaf van Selborne

**William Waldegrave Palmer, 2de Graaf van Selborne** (17 Oktober 1859 - 26 Februarie 1942) was 'n Britse staatsman.

Hy is in 1859 gebore as seun van die eerste Graaf van Selborne en kry sy opleiding aan die Universiteit van Oxford. In 1882 word hy sekretaris van sy vader wat destyds Lord Chancellor was. In 1885 word hy lid van die Britse Laerhuis vir Petersfield, Hampshire. Tien jaar later erf hy sy vader se titel, word lid van die Hoërhuis en onderminister van kolonies. In 1900 word hy minister van mariene. In 1905 volg hy lord Alfred Milner op as hoë kommissaris in Suid-Afrika en goewerneur van Transvaal en die Oranje-Vrystaat. Twee jaar later stel hy met behulp van ander 'n memorandum op oor die vereniging van die Suid-Afrikaanse kolonies. Hy vertrek kort voor Uniewording in 1910 terug na Engeland, waar hy in 1915 minister van landbou word. In 1916 bedank hy egter uit die Britse regering omdat hy nie met die regering se Ierse beleid kon saamstem nie. Hy sterf in 1942.

Die Laer en Hoër Seunskool Selborne in Oos-Londen is na hom vernoem.

## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
Philippus Jacobus Olivier

[duimnael|regs|190px|P.J. Olivier in 1952 toe hy administrateur van [Kaapland was.]]
duimnael|regs|190px|P.J. Olivier se handtekening.

**Philippus Jacobus (P.J.) Olivier** (distrik Fauresmith, 11 Januarie 1911 - Kaapstad, 27 Maart 1958) was goewerneur van Kaapland.

Hy gaan boer op 23-jarige ouderdom op die plaas Sendelingsfontein in die distrik Fauresmith. Tydens die tussenverkiesing in Kuruman op 7 Februarie 1940 verslaan hy as kandidaat van die Nasionale Party vir T.J.B. Melville van die Verenigde Party met 3&nbsp;255 teenoor 2&nbsp;452 stemme en word Volksraadslid. In die verkiesing van 1943 vergroot hy sy meerderheid in Kuruman tot 1&nbsp;078 teen C.H. Badenhorst van die V.P. en J.J. Moorcroft van die Afrikanerparty. In 1948 vaar hy selfs beter teen die V.P. se L.H. Fick en wen met 1&nbsp;678 stemme om die derde keer agtereenvolgens Volksraadslid vir Kuruman te word. In 1951 word hy egter as administrateur van Kaapland aangestel, waarna H.R.H. du Plessis onbestrede vir die N.P. in Kuruman verkies word in die tussenverkiesing op 10 September 1951.

Die enigste Afrikaanse hoërskool, wat ook uit 'n laerskoolafdeling bestaan, in Grahamstad is na hom genoem asook die Kunssentrum P.J. Olivier op Stellenbosch.

## Bronne 
*Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
*Schoeman, B.M. 1977. *Parlementêre verkiesings in Suid-Afrika 1910-1976*. Pretoria: Aktuele Publikasies.

## Eksterne skakels 
*Hoërskool P.J. Olivier se webblad
*Grocott's Mail oor P.J. Olivier-skool se 53ste bestaansviering 
*Agtergrond van Kunssentrum P.J. Olivier
Tarakan

**Tarakan** is die derde grootste stad in die provinsie Oos-Kalimantan in Indonesië. Dit is ook die 17de rykste stad in Indonesië. Hierdie stad het 'n oppervlakte van 250,8 km² en het in 2010 'n bevolking van soveel as 239&nbsp;787 mense gehad.
Harry Oppenheimer

**Harry Frederick Oppenheimer** (* 28 Oktober 1908 in Kimberley; † 19 Augustus 2000 in Johannesburg) was 'n prominente Suid-Afrikaanse besigheidsman en een van die rykste mense ter wêreld.

Oppenheimer was die seun van May Pollack en Ernest Oppenheimer. Hy is gebore in 'n geassimileerde Joodse familie van Duitse oorsprong in Kimberley, die oorspronklike gebied waar diamante gemyn is, maar leef vir die grootste deel van sy lewe in Johannesburg. Toe hy dertien word het hy 'n formele Bar mitzvah-seremonie in 'n sinagoge in Kimberley ontvang, maar neem die Christelike geloof met sy troue aan.

Nadat hy laerskool in Johannesburg voltooi het, gaan hy skool by die Charterhouse School in Engeland. Daarna skryf hy in aan Christ Church, Universiteit van Oxford en gradueer in 1931 in filosofie, politiek en ekonomie.

## Verwysings
Nicolaas de Wet

[duimnael|links|Genl. [Jan Christian Smuts en sy kabinet in 1923. Voor: sir Thomas Watt, sen. F.S. Malan, Smuts, sir Thomas Smartt en mnr. Henry Burton. Agter: Sen. Nicolaas Jacobus de Wet, kol. Deneys Reitz, sir Patrick Duncan, mnr. John William Jagger en kol. Hendrik Mentz.]]

**Nicolaas Jacobus de Wet** (plaas Mooifontein, distrik Aliwal-Noord, 11 September 1873 – Pretoria, 16 Maart 1960) was 'n Suid-Afrikaanse kabinetsminister, hoofregter, waarnemende goewerneur-generaal en van 1943 tot 1951 kanselier van die Universiteit van Suid-Afrika.

De Wet verwerf in 1893 'n graad aan die Victoria-kollege en gaan na die Universiteit van Cambridge om in die regte te studeer. Hy vestig hom drie jaar later in Kaapstad as advokaat toe hy lid van die Kaapse balie word.

In September 1913 tree hy toe tot die politiek, word verkies tot Volksraadslid vir Wakkerstroom en word minister van justisie, wat hy bly tot 1924. Later verteenwoordig hy die kiesafdeling Potchefstroom. In 1921 word hy tot senator benoem en bly in die Senaat tot 1929. In 1932 word hy as regter in Transvaal aangestel.

De Wet is in 1935 benoem tot voorsitter van die Nasionale Parkeraad en in 1937 aangestel as appèlregter, voor hy op 15 Julie 1939 aangestel word as hoofregter. Van 1942 af vervul hy die pligte van die goewerneur-generaal as amptenaar belas met die uitvoerende gesag, maar hoewel hy meer as een keer die pos van voltydse goewerneur-generaal aangebied is, weier hy dit telkens.

In 1943 tree hy af as hoofregter en dien van daardie jaar tot in 1951 as kanselier van die Universiteit van Suid-Afrika. Hy sterf in 1960 in Pretoria. Die Johannesburgse voorstad Dewetshof is sowat ses jaar tevore na hom genoem.

## Verwysings 
## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.

## Sien ook 
* Hoofregter van Suid-Afrika
Henry Loch

duimnael|links|upright|Karikatuur van Henry Loch.

Lord **Henry Brougham Loch** (23 Mei 1827 - 20 Junie 1900) was Britse goewerneur van die Kaap van 1889 tot 1896.

Hy tree in 1840 toe tot die Britse leër en gaan in 1844 as luitenant in die berede mag na Bengale, Indië. In 1857 is hy verbonde aan die sending van graaf Elgin na China. In 1863 word hy aangestel as luitenant-goewerneur van die *Isle of Man*. Nadat hy van 1884 af diens doen as goewerneur van Victoria, Australië, kom hy in 1893 Kaap toe as goewerneur van die Kaapkolonie en hoë kommissaris in Suid-Afrika.

Lord Loch ontmoet pres. Paul Kruger in 1893 en die tweede Swaziland-konvensie word gesluit waarvolgens die Zuid-Afrikaanse Republiek magte oor Swaziland (nou eSwatini) sonder insluiting sou verkry op voorwaarde dat die Swazi's hul goedkeuring daaraan heg. Dit het egter nooit in werking getree nie.

In 1895 word hy as goewerneur en hoë kommissaris in Suid-Afrika opgevolg deur sir Hercules Robinson. Tydens die Anglo-Boereoorlog bring hy "Loch's Horse" op die been. Die geskiedkundige brug buite Wellington in die Wes-Kaap is na sy vrou, Lady Loch, vernoem, maar anders as met soveel ander kommandeurs en goewerneurs van die Kaap is lord Loch se naam nie in 'n pleknaam verewig nie.

## Sien ook 
* Lys van kommandeurs en goewerneurs van die Kaapkolonie

## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
John Truter

Sir **Johannes Andries (John) Truter** (Kaapstad, 11 Oktober 1763 – Rondebosch, Kaapstad, 5 Junie 1845) was 'n Suid-Afrikaanse regsgeleerde.

[duimnael|links|Sir John Truter het die hoeksteen van [NG gemeente Wynberg|Wynberg se eerste NG kerk op 24 Maart 1831 gelê. Die vergrote kerkgebou is op 30 April 1843 in gebruik geneem, maar in 1897 gesloop om plek te maak vir die teenswoordige gebou. Ds. C.F.J. Muller het dit op 17 Maart 1899 ingewy.]]
Truter gaan studeer in die regte aan die Universiteit van Leiden en behaal die graad LL.D. in 1787. Hy keer na die Kaap terug en tree in diens van die H.O.I.K.. In 1803 stel goewerneur Janssens hom aan as sekretaris van die Raad van Justisie. Tydens die Bataafse bewind word hy Sekretaris van die Raad op Beleid. In 1806 begin hy privaat praktiseer aan die Kaap. In 1809 word hy aangestel as fiskaal en drie jaar later as eerste hoofregter van die Kaapkolonie. Hy beklee die pos tot en met sy aftrede in 1828 toe hy tot lid van die Raad van Advies benoem word. Hy sterf in 1845 op Rondebosch.

Hy word beskou as vader en stigter van die NG gemeente Wynberg, wat in 1829 gestig is as slegs die derde NG gemeente in die Kaapse Skiereiland. Dit was Truter wat toestemming by die kerkraad van die NG gemeente Kaapstad en die goewerneur gekry het om die nuwe gemeente op Wynberg te stig omdat lidmate nie gereeld die tog na die Groote Kerk kon aflê om dienste daar by te woon nie. Hy was destyds ook verteenwoordiger van die regering in die Kerk se Sinode. Die grond vir die kerkgebou is op 3 Maart 1831 toegestaan mits bouwerk binne nege maande begin en binne nog nege maande voltooi kon word. Truter lê die hoeksteen van die kerkgebou op 24 Maart 1831. Sir Lowry Cole, goewerneur, het die verrigtinge bygewoon, soos trouens ook die inwyding van die kerk op Sondag 20 September 1832.

Truter het ook in die eerste raad van direkteure van die Suid-Afrikaanse Kollege, wat later die Universiteit van Kaapstad en SACS sou word, gedien.

## Verwysings 
## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
* Olivier, ds. P.L. (samesteller). 1952. *Ons gemeentelike feesalbum*. Kaapstad en Pretoria: N.G. Kerk-uitgewers.
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
George Yonge

Sir **George Yonge, 5de Baronet** (1731 - 25 September 1812) was Britse oorlogsekretaris van 1782–1783 en 1783–1794 en waarnemende goewerneur van die Kaapkolonie vir kort tydperke tussen 1799 en 1801.

Hy ontvang sy opleiding aan Eton en die Universiteit van Leipzig. In 1765 trou hy met Elizabeth Bourchier Clieve, maar dit was 'n kinderlose huwelik. In Engeland dien hy as lid van die Laerhuis vir die kiesafdeling Honiton van 1754 tot 1761 en weer van 1763 tot 1796. In 1782 word hy lid van die Geheime Raad. Hy tree vanaf 1799, ongeveer drie jaar, vir kort rukkies as goewerneur van die Kaapkolonie op.

Yonge was 'n kenner op die gebied van Romeinse paaie en sy naam leef voort in Yongestraat, die hoof deurpad in die Kanadese stad Toronto. Dit is tussen 1795 en 1796 gebou.

Hy sterf op 25 September 1812 in die Hampton Court-paleis.

## Sien ook 
* Lys van kommandeurs en goewerneurs van die Kaapkolonie
George Thomas Napier

Sir **George Thomas Napier** (Londen, 30 Junie 1784 - Genève, 16 September 1855) was 'n Britse goewerneur.

Napier was die seun van kolonel George Napier en die oudste broer van die beroemde soldaat-skrywer van *History of the Peninsular War*. Hy sluit hom in 1800 op die ouderdom van 16 jaar aan by die Britse leër en dien van 1808 as *aide-de-camp* van sir John Moore in Portugal tydens die Skiereiland-oorlog teen Napoleon. In 1812 verloor hy sy regterarm in die slag van Ciudad Rodrigo in Portugal. Hy word dieselfde jaar tot luitenant-kolonel bevorder, in 1837 tot majoor-generaal en in 1846 tot luitenant-generaal. In 1837 stel die Britse regering hom aan as goewerneur en opperbevelvoerder aan die Kaap. Hy besoek die volgende jaar die Oosgrens en dring by die Britse regering aan op skadevergoeding vir die koloniste. Hy stuur maj. Charteris om Port Natal te beset. In 1839 word hy egter verplig om Charteris terug te roep omdat die Britse regering geen uitbreiding van sy gebied in Suider-Afrika wou hê nie. In 1842 stuur hy kapt. Smith om Natal te beset en word dit Britse gebied.

Napier keer in 1843 terug na Engeland, maar vestig hom in Nizza. Hy word in 1854 tot generaal bevorder en sterf in 1854 in Genève. Sy outobiografie, *Passages in the Early Military Life of General Sir G.T. Napier*, is uitgegee deur sy oorlewende seun, genl. William Craig Emilius Napier. Die dorpie Napier in die Wes-Kaap is na hom vernoem.

## Sien ook 
* Lys van kommandeurs en goewerneurs van die Kaapkolonie

## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
* Olivier, ds. P.L. (samesteller). 1952. *Ons gemeentelike feesalbum*. Kaapstad en Pretoria: N.G. Kerk-uitgewers.
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
Richard Bourke

[duimnael|links|upright|'n Standbeeld van Richard Bourke staan buite die Staatsbiblioteek van Nieu-Suid-Wallis in [Sydney.]]
Generaal sir **Richard Bourke** (4 Mei 1777 – 13 Augustus 1855) was 'n Britse goewerneur.

Hy is in Dublin, Ierland, gebore en kry sy opvoeding in Westminster en studeer in die regte aan Christ College, Universiteit van Oxford. Hy sluit op 22 November 1798 by die Britse leër aan en doen diens in Nederland met die hertog van York voor hy na Suid-Amerika verplaas word in 1807 en deelneem aan die beleg en bestorming van Montevideo. Hy word in 1821 bevorder tot majoor-generaal. Ná die Skiereiland-oorlog in Portugal tree hy uit die leër en gaan woon op sy landgoed in Ierland, maar versoek uiteindelik om 'n amp in die Britse regering te kry om sy inkomste aan te vul. Hy word in die Kaapkolonie aangestel as luitenant-goewerneur vir die Oostelike Provinsie, maar neem ook waar as goewerneur vir die Oostelike sowel as die Westelike Provinsie.

In 1831 word hy aangestel om sir Ralph Darling as goewerneur van Nieu-Suid-Wallis op te volg. Hy beklee die amp tot 1837 en word in 1851 tot generaal bevorder. Hy sterf in 1855 naby Limerick, Ierland.

## Sien ook 
* Lys van kommandeurs en goewerneurs van die Kaapkolonie

## Eksterne skakels
John William Jagger

[duimnael|links|Genl. [Jan Christian Smuts en sy kabinet in 1923. Voor: sir Thomas Watt, sen. F.S. Malan, Smuts, sir Thomas Smartt en mnr. Henry Burton. Agter: sen. Nicolaas de Wet, kol. Deneys Reitz, sir Patrick Duncan, mnr. John William Jagger en kol. Hendrik Mentz.]]
duimnael|links|J.W. Jagger-biblioteek, Kaapstad.
**John William Jagger** (Yorkshire, 20 September 1859 - Kaapstad, 20 Junie 1930) was 'n Suid-Afrikaanse sakeman en kabinetsminster.

Hy kom in 1880 na Suid-Afrika en word 'n klerk in 'n sakeonderneming in Kaapstad. In 1883 stig hy sy eie onderneming as invoerder van weefstowwe en lê die grondslag vir die latere bekende firma met sy naam. Hy het ywerig in die ekonomie belang gestel en word 'n woordvoerder vir die handel. In 1902 of '03 word hy lid van die Kaapse Wetgewende Vergadering (waar hy 'n groot voorstander van vrye handel was) vir Kaapstad, later vir Kaapstad-Sentraal in die Unie-Volksraad.

Van 1908 tot 1909 is hy lid van die Nasionale Konvensie wat die Suid-Afrika-wet opstel en die weg baan vir Uniewording. Hy word in die verkiesing van 1915 herkies as Unie-Volksraadslid. In 1921 word hy minister van spoorweë in genl. Jan Smuts se kabinet. Hy moes die ongewilde beleid van afleggings uitvoer. Hy het ruim bygedra tot die opvoedingsaak en die Jagger-biblioteek aan die Universiteit van Kaapstad is na hom genoem. Hy sterf in 1930 in die Moederstad.

## Bronne 
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad, Bloemfontein, Johannesburg: Nasionale Boekhandel Bpk.
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
Hendrik Mentz

[duimnael|links|Genl. [Jan Christian Smuts en sy kabinet in 1923. Voor: sir Thomas Watt, sen. F.S. Malan, Smuts, sir Thomas Smartt en mnr. Henry Burton. Agter: sen. Nicolaas de Wet, kol. Deneys Reitz, sir Patrick Duncan, mnr. John William Jagger en kol. Hendrik Mentz.]]

Kol. **Hendrik Mentz** (Wittebergen, Vrystaat, 1870 - 1938) was 'n Suid-Afrikaanse kabinetsminister.

Hy gaan na Transvaal in 1887 en bekwaam hom as prokureur. In die Anglo-Boereoorlog veg hy onder genl. Christiaan Frederik Beyers en vestig hom daarna in 'n regspraktyk in Pretoria. In die Eerste Wêreldoorlog gaan veg hy in Suidwes-Afrika. In 1915 word hy tot die Unie-Volksraad verkies as ondersteuner van genl. Jan Smuts se Suid-Afrikaanse Party en word minister van lande in 1920. Hy is in 1938 oorlede.

## Bron 
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
Henry Burton

[duimnael|links|Genl. [Jan Christian Smuts en sy kabinet in 1923. Voor: sir Thomas Watt, sen. F.S. Malan, Smuts, sir Thomas Smartt en mnr. Henry Burton. Agter: sen. Nicolaas de Wet, kol. Deneys Reitz, sir Patrick Duncan, mnr. John William Jagger en kol. Hendrik Mentz.]]
**Henry Burton** (Kaapstad, 1866–1935) was 'n Suid-Afrikaanse politikus en kabinetslid.

Hy is in Kaapstad gebore en ontvang sy skoolopleiding aan die St. Andrew-seunskool in Grahamstad. Hy word in 1892 tot die balie toegelaat en begin in Kimberley praktiseer waar hy kort voor lank welslae behaal. Weens die Jameson-inval word hy 'n vurige ondersteuner van die Afrikanerbond en word as lid van dié party in 1902 tot die Kaapse Wetgewende Raad verkies. Baie kort daarna bring Burton die regering van sir Gordon Sprigg tot 'n val op grond van die vraagstukke oor krygswet en oorlogsverliese. John X. Merriman sluit hom in by sy kabinet in 1908 as prokureur-generaal en ná Uniewording in 1910 word hy eers minister van naturellesake, later van spoorweë. Sy temperament het die spoorwegmense omgekrap en hy word oorgeplaas na die ministerie van finansies in 1920, waar hy ongewilde maatstawwe moes uitvoer. Hy tree in 1924 uit die Volksraad en sterf in 1935.

## Bron 
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
Polatsk

**Polatsk** (dikwels ook gespel as **Polotsk**, Belarussies Полацк *Polatsk* of Полацак *Polazak*, Russies Полоцк *Polotsk*, Pools *Połock*, Litaus *Polockas*) is die oudste stad in Belarus en hoofstad van die gelyknamige rajon (distrik). Polatsk is in die noorde van die land aan die Daugava-rivier (Belarussies: *Dzwina*), sowat 250 km noord van Minsk, geleë.
duimnael|links|Sint Sofiakatedraal aan die Dzwina-rivier se regteroewer

In administratiewe opsig maak Polatsk deel uit van die woblast (gewes) Witebsk. In die vroeë Middeleeue was Polatsk die politieke sentrum van een van die drie vorstedomme wat in die gebied van die huidige Belarus bestaan het. Hulle het hul historiese oorsprong in die Kiëf-Roes en word deur Belarus as sy historiese voorlopers beskou. Wes van Polatsk het 'n groot voorstad, Nawapolatsk, ontstaan. 'n Klein lughawe is 9 km suid van Polatsk gevestig.

Polatsk was steeds 'n belangrike handelsplek en vesting. In moderne tye het dit tot 'n spoorwegsentrum en nywerheidstad ontwikkel. Naas 'n olieraffinadery en petrochemiese aanlegte steun die plaaslike ekonomie op die vervaardiging van glasvesels asook hout- en voedselverwerking. 

Polatsk se stadsbeeld word oorheers deur die Sint Sofiakatedraal wat oorspronklik tussen 1044 en 1066 in die historiese middestad ontstaan het en destyds met gelyknamige katedrale in Kijif en Nowgorod meegeding het. Groot dele van die katedraal is in oorlogstye vernietig en heropgebou, maar sy oostelike gedeelte en dele van die fondament dateer uit die ontstaantydperk.

## Geskiedenis 
duimnael|links|Sakrale boukuns in Polatsk
Sy stigtingsdatum (862) maak van Polatsk nie net die oudste nedersetting in Belarus nie, maar ook een van die oudstes in die Slawiessprekende wêreld. Die stad is in sy stormagtige geskiedenis verskeie kere deur Wikings uit die noorde asook Kruisvaarders aangeval en ingeneem. 

Polatsk was een van die vroeë Christelike sentrums van Kiëf-Roes. Dit is die geboorteplek van Euphrosyne van Polatsk, die eerste Wit-Russiese vrou wat deur die Kerk gekanoniseer is. Later, tussen die 10de en 13de eeue, was Polatsk die magtige middelpunt van die gelyknamige hertogdom. In 1307 is die stad by die Groothertogdom Litaue ingelyf, maar het in 1498 die status van selfregerende stad gekry. In 1563 is Polatsk deur Iwan die Verskriklike ingeneem, maar vyftien jaar later weer aan Litaue teruggegee.

Gedurende die Napoleontiese Oorloë het twee beslissende veldslagte naby die stad plaasgevind. Polatsk het in die vroeë 20ste eeu 'n bloeitydperk beleef. Vanaf 1941 is dit tydens Adolf Hitler se veldtog teen die Sowjetunie deur die Duitse Weermag beset en drie jaar later deur die Rooi Leër bevry. Vandag is die stad, wat in 2010 as Belarus se eerste "kultuurhoofstad" aangewys is, 'n gewilde toeristebestemming.

## Verwysings 
## Eksterne skakels
Thomas Watt

[duimnael|links|300px|Genl. [Jan Christian Smuts en sy kabinet in 1923. Voor: sir Thomas Watt, sen. F.S. Malan, Smuts, sir Thomas Smartt en mnr. Henry Burton. Agter: sen. Nicolaas de Wet, kol. Deneys Reitz, sir Patrick Duncan, mnr. John William Jagger en kol. Hendrik Mentz.]]
Sir **Thomas Watt** (naby Glasgow, Skotland, 1857 - 1947) was 'n Suid-Afrikaanse politikus en kabinetsminister.

Watt studeer aan die Glasgow-universiteit en word 'n advokaat. In 1883 kom hy in Natal aan en gaan op Dundee. Nadat hy vir Brittanje diens doen in die Anglo-Boereoorlog, word hy tot die Natalse Wetgewende Vergadering verkies en word hy minister van justisie en onderwys vir kolonie en later van 1908 tot 1909 lid van die Nasionale Konvensie wat die Suid-Afrika-wet opgestel het ingevolge waarvan Uniewording die volgende jaar moontlik was. Ná die unifikasie word hy minister van poswese en van openbare werke in genl. Louis Botha se kabinet. Hy dien onder hom en genl. Jan Smuts tot die Suid-Afrikaanse Party in 1924 tot 'n val kom as minister van volkswelsyn, binnelandse sake en spoorweë. Hy sterf in 1947 in die ouderdom van 90 jaar.

## Bron 
* Rosenthal, Eric. 1978. *Encyclopaedia of Southern Africa*. Cape Town and Johannesburg: Juta and Company Limited.
HTS Nic Diederichs

Die **Hoër Tegniese Skool Nic Diederichs** is 'n hoërskool in Krugersdorp. Die skool is in 1962 geopen en genoem na Nicolaas Johannes Diederichs, 'n voormalige staatspresident van Suid-Afrika. 'n Vorige hoof, Günther Bühner, is op 14 Junie 2015 in 'n motorongeluk saam met sy vriendin en haar dogtertjie van 5 jaar oud oorlede.

Die skool was in 2008 in die nuus nadat 'n skolier 'n medeleerling met 'n swaard doodgemaak en verskeie ander gewond het.

## Verwysings 
## Eksterne skakels 
* Die skool se blad op looklocal.co.za
* Skool se Facebook-blad
Gary Player

[duimnael|links|200px|Player op [Fancourt (naby George, Suid-Afrika) in 2008.]]
duimnael|regs|280px|Player besoek President Bush in 2005.
duimnael|regs|280px|Player oefen tydens die 2009-GPI in Edinburgh, Skotland.

**Gary Player** OIG (gebore 1 November 1935) is 'n Suid-Afrikaanse professionele gholfspeler. Hy word wêreldwyd as een van die grootste spelers in die geskiedenis van gholf beskou. Player het 165 toernooie op ses kontinente oor ses dekades gewen. Hy is in 1974 ingehuldig in die *World Golf Hall of Fame*. 

## Kampioenskappe 
Player het meer as 160 professionele toernooie gewen, waaronder:

### PGA-toeroorwinnings 
24 keer:
*1958 Kentucky Derby Ope
*1959 **Britse Ope**
*1961 Lucky International Sunshine Ope, **Meesterstoernooi**
*1962 **PGA Championship**  
*1963 San Diego Ope
*1964 “500” Festival, Pensacola Ope
*1965 **VSA Ope** 
*1968 **Britse Ope**
*1969 Tournament of Champions
*1970 Greater Greensboro Ope
*1971 Greater Jacksonville Ope, National Airlines Open
*1972 New Orleans Ope, **PGA Championship**  
*1973 Southern Ope
*1974 **Meesterstoernooi**, Danny Thomas-Memphis Classic
*1974 **Britse Ope**
*1978 **Meesterstoernooi**, Tournament of Champions, Houston Ope

Die groot kampioenskappe word in vetdruk aangedui.

### Ander oorwinnings 
**Suid-Afrikaanse Toer** (nou die Sunshine-toer)
73 oorwinnings tussen 1955 en 1981 waaronder:
*Suid-Afrikaans Ope: 13 keer tussen 1956 en 1983 
*Suid-Afrikaanse Meesters: 10 keer tussen 1959 en 1976
*PGA Kampioenskap (Suid-Afrika): 5 keer tussen 1959 en 1976

**PGA-toer van Australasië**
18 oorwinnings tussen 1956 en 1981 waaronder:
* Australiese Ope: 7 keer tussen 1958 en 1974

## Golfbaanargitek 
Gary Player het talle gholfbane ontwerp, onder andere:
* *Sun City* en *Lost City*-bane (Beide by die Gary Player Buiteklub).
* *Erinvale Golf*, Somerset-Wes, Suid-Afrika.
* *Suzhou Jinji Lake International Golf Club* in China.
* *The Five Nations Golf Club* in België.
Slag van Laingsnek

Die **Slag van Laingsnek** het op 28 Januarie 1881 net suid van die dorp Charlestown plaasgevind tydens die Eerste Vryheidsoorlog. Britse magte onder bevel van generaal sir George Pomeroy Colley het probeer om 'n pad oop te veg deur die Boere magte onder bevel van Kommandant-generaal Piet Joubert. Die Britse magte is verslaan met 'n lewensverlies van 84 manskappe.

## Sien ook 
* Slag van Laingsnek (1900)

## Bronnelys 
* Ensiklopedie van Suidelike Afrika, Eric Rosenthal, 1967.
Abe Bailey

Sir **Abraham "Abe" Bailey** (Cradock, 6 November 1864 – Muizenberg, Kaapstad, 10 Augustus 1940) was 'n Suid-Afrikaanse krieketspeler, mynmagnaat en politikus.

[duimnael|links|Terugkeer van die Boereoorlog op die RMS *Dunottar Castle*, Julie 1900. Van links na regs staan: Sir Byron Leighton, Claud Grenfel, maj. Frederick Russell Burnham, kapt. Gordon Forbes, Abe Bailey, volgende twee ongeïdentifiseerde, John Weston Brooke. Van links na regs sittend: maj. Bobby White, lord Downe, genl. sir Henry Edward Colville, maj. Harry White, maj. Joe Laycock, [Winston Churchill, sir Charles Bentinck. Van links na regs sittend: ongeïdentifiseerde,kol. Maurice Gifford.]]

Hy bring sy kinderjare op Cradock in die Oos-Kaap deur, maar verhuis in 1896 na Johannesburg waar hy lid word van die Reform Committee en na die Jameson-inval word hy aangehou weens hoogverraad. Hy word vrygelaat nadat hy 'n boete van £2&nbsp;000 betaal. In 1899 dien hy in die Anglo-Boereoorlog as inligtingsbeampte onder lord Roberts. In 1900 organiseer hy die S.A. Light Horse wat hy grotendeels self befonds. In 1902 word hy as lid van die Progressiewe Party verkies tot lid van die Kaapse Wetgewende Vergadering vir Barkly-Wes. 

In 1906 gaan hy na Engeland as lid van die Transvaalse Progressiewe Party om dié party se sienswyse oor die nuwe Transvaalse grondwet aan die Britse regering voor te lê. Hy dien van 1910 tot 1924 as lid van die Unie-Volksraad – en sterf in 1940 in Muizenberg op die Kaapse Skiereiland. Bailey het die herehuis Friedenheim in die toe nog eksklusiewe Johannesburgse buurt Belgravia ná die Driejarige Oorlog by die eiendomsontwikkelaar sir Julius Jeppe gekoop en moontlik daar gewoon tot die Transvaalse onderwysdepartement dit in 1916 gekoop het om as koshuis van die Hoër Seunskool Jeppe te dien.

## Bronne 
* Abe Bailey - a complete South African. In: Lantern. Tydskrif vir Volksopvoeding. Jaargang 3, nr. 3, Januarie 1954.
* Albertyn, dr. C.F. (red.) 1962. *Die Afrikaanse Kinderensiklopedie*. Kaapstad Bloemfontein Johannesburg: Nasionale Boekhandel Bpk.
* Green, Eldred: 'n Skildery in ons Nasionale Kunsmuseum. In: Lantern. Tydskrif vir Kennis en Kultuur. Jaargang 25, nr. 4, Junie 1976

## Verwysings 
## Eksterne skakels
Glückstad

**Glückstadt** is 'n klein dorpie in KwaZulu-Natal, Suid-Afrika. Die dorpie lê op die R34 hoofweg 35&nbsp;km suidoos van Vryheid. Die naam is Duits vir: *Stad van geluk*.

## Geskiedenis 
Die dorp is in 1906 deur 'n klompie Duitse families gestig. Die dorp is waarskynlik vernoem na die stad met dieselfde naam langs die Elberivier in Duitsland.

## Sien ook 
* Lys van dorpe in Suid-Afrika

## Bronne 
* 
* 

## Verwysings
Joe Slovo

**Joe Slovo** (Obeliai, 23 Mei 1926 – 6 Januarie 1995) was 'n Suid-Afrikaanse politikus, leier van die Suid-Afrikaanse Kommunistiese Party, en 'n vooraanstaande lid van die ANC.

[duimnael|links|Gedenkplaat in [Camden Town, Londen]]
[duimnael|links|Joe Slovo se graf in [Soweto]]
Slovo is in Obeliai in Litaue in 'n Joodse familie gebore. Hy emigreer in 1933 na Johannesburg in Suid-Afrika, waar Slovo al op 'n jeugdige leeftyd (in 1941) 'n lid van 'n landelike vakbond word. In 1942 sluit hy by die SAKP aan, maar tydens die oorlogsjare (1942–1945) was hy meer aktief as 'n militêre vrywilliger.

Na sy terugkeer na Suid-Afrika studeer Slovo regte aan die Universiteit van die Witwatersrand, waar hy onder andere met Nelson Mandela en Harry Schwarz bevriend raak.

Tussen 1984 en 1991 was Slovo die Sekretaris-Generaal van die SAKP. Vanaf April 1994 tot met sy dood funksioneer hy as Minister van Behuising in die Kabinet van Nelson Mandela.

Slovo is op op 6 Januarie 1995 aan kanker oorlede.

## Eksterne skakels
Monument

[duimnael|regs|300px|Die [Voortrekkermonument in Pretoria.]]

'n **Monument** is 'n standbeeld, gedenksteen of 'n gebou wat opgerig is ter herinnering aan 'n persoon of 'n belangrike gebeurtenis. Monumente word gewoonlik kunstig ontwerp om die voorkoms van 'n stad of plek te verbeter. Die grootste monumente word deur regerings en owerhede opgerig, maar besighede doen dit ook soms. Kleiner gedenktekens word dikwels gemaak in die vorm van 'n plaket of gedenkplaat.

## Galery van belangrike monumente in Suid-Afrika 

Lêer:Voortrekker Monument.jpg|Die Voortrekkermonument in Pretoria.
Lêer:AfrikaanseTaalmonumentObelisks.jpg|Die Afrikaanse Taalmonument in die Paarl.
Lêer:Ned Taalmonument.gif|Die Eerste Taalmonument in Burgersdorp.
Lêer:00000-Hugenot Monument-Franschhoek-s.jpg|Die Hugenotemonument in Franschhoek.
Slag van Bronkhorstspruit

Die **Slag van Bronkhorstspruit** was die eerste geveg wat tydens die Eerste Vryheidsoorlog plaasgevind het. Die Slag het op 20 Desember 1880 by Bronkhorstspruit plaasgevind.

## Agtergrond 
Na die Boere op 13 Desember 1880 by Paardekraal besluit het om te veg vir hulle onafhanklikheid, het die Transvalers die Britse garnisoen by Potchefstroom beleër en 'n voorlopige regering op Heidelberg ingestel. Intussen was die 94e regiment van die Britse magte onder bevel van lt.kol. P.R. Anstruther onderweg van Lydenburg om hulle by die Britse magte in Pretoria aan te sluit. Die opdrag vanaf Heidelberg was dat die Britse magte (nege offisiere en 154 manskappe) verhoed word om Pretoria te bereik.

## Die Geveg 
Die Boeremag van 200 man onder bevel van kommandant Frans Joubert het naby Bronkhorstspruit gelê en wag. Hier het hulle 'n handgeskrewe versoek na Anstruther gestuur om om te draai. Hy het geweier. In die geveg van 10 minute is 56 Britse soldate dood en 91 gewond. Van die gewondes het 21 met inbegrip van Anstruther later gesterf. Van die Boeremagte is twee man dood en vyf gewond.

## Bronne 
* Op Pad in Suid-Afrika. B.P.J. Erasmus. 1995. 
* Ensiklopedie van Suidelike Afrika, Eric Rosenthal, 1967.
Appèl

'n **Appèl** is 'n beroep op 'n hoër liggaam teen die beslissing van 'n hof of 'n ander besluitnemende liggaam. In die appèl word die hoër liggaam formeel versoek om 'n besluit te wysig of ter syde te stel.

Soms sal regters appèl toestaan as hulle van mening is dat 'n ander hof tot 'n ander besluit kan kom. Indien nie, kan die reg tot appèl geweier word.

Appèl word gewoonlik oorweeg indien:
* die besluitnemer die wet verkeerd toegepas het;
* die besluitnemer buite sy/haar jurisdiksie opgetree het;
* die besluitnemer sy/haar magte oorskry het; of
* die besluit feitlik foutief is.
Bakteriologie

duimnael|regs|300px|'n Fotomikrograaf van *Clostridium botulinum* bakterieë.

**Bakteriologie** is die studie van bakterieë, veral met betrekking tot die geneeskunde en landbou. Dit word gesien as 'n onderafdeling van mikrobiologie en behels die identifikasie, klassifikasie en karakterisering van spesies bakterieë.

'n Persoon wat bakteriologie studeer word 'n bakterioloog genoem.

## Verwysings
Gwen Gill

**Gwen Gill** (1936 - 2011) was 'n veteraan-joernalis wat veral bekend was vir haar verbruikersartikels. Sy het 'n rubriek in die Sunday Times behartig. Later jare het sy merendeels geskryf oor bekendes en die glanswêreld. 

## Biografie 
Gill is op 23 Januarie 1936 by die Royal Leamington Spa in Engeland gebore.

In 1971 begin sy by Sunday Times te werk en raak gou bekend as 'n formidabele verbruikersjoernalis en ontvang 'n toekenning vir haar werk in die vroeë 1990's.

In 2008 wen sy die *Vodacom Lifetime Achievement Award* tydens die *Women in the Media Awards*.

Sy is op Woensdagaand, 24 Augustus 2011 in Johannesburg op die ouderdom van 75 na lang siekbed oorlede. Vriende en kollegas het Gill geloof vir haar bydrae tot joernalistiek. Ray Hartley, redakteur van die Sunday Times, het gesê sy was "die beste van 'n groot generasie van skrywers". 

## Verwysings
Gysmanshoekpas

**Gysmanshoekpas** (ook in  die verlede as die **Plattekloofpas** en die  **Hudsonpas** bekend), is 'n bergpas oor die Langeberge.

Tot met die opening van die Garciapas in 1879 was die Gysmanshoekpas die enigste pad in die omgewing van Riversdal oor die Langeberge na die Klein Karoo. Die trekboere was vasberade om 'n oorgang oor die Langeberge te kry en in ongeveer 1740 is die Plattekoofpas  begin gebruik. Gou het dit die hoofroete tussen die Kein Karoo en die kusgebied geword.  Op 'n kaart van Burchell uit 1772 word die pas reeds aangedui.  Die pas is in 1841 en weer in 1860 verbeter en is daarna na die magistraat van Oudtshoorn, J. Hudson,  vernoem.  In 1841 is die pas herbou en effens verlê. Dit is 'n baie steil pas en loop oor 'n nek bo-op die Kanetberg, suid van die plaas Brandrivier. Ook vanaf die Karoo-kant is die opdraand lank en steil.  Teenswoordig word die pad uitsluitlik gebruik deur  plaaslike boere en die Departement Bosbou. By die ingang van die pas is die bouval van 'n tolhuis.

## Sien ook 
* Lys van bergpasse in Suid-Afrika
Kommandowurm

[duimnael|links|Skoolvormende kommandowurms in [Tanzanië]]
[duimnael|links|Bestryding in [Zambië]]
Die **kommandowurm** (*Spodoptera exempta* Walker, Lepidoptera: Noctuidae) is 'n motsoort wat inheems is aan die Afrotrope, Stille Oseaan-eilande en dele van Australië. Dit is 'n besonder skadelike plaag, wat in staat is om hele aanplantings van gesaaides in 'n kwessie van weke uit te wis. Die larwe voed op alle soorte grasse, vroeë stadia van graansoorte, bv. mielies, rys, koring, gars, sorghum, suikerriet, en by geleentheid kokosneut.  Die kommandowurm ontleen sy naam aan hul gewoonte om in groot getalle uit grasveld na gesaaides te "marsjeer". 

## Biologie
Hulle neig om in die reënseisoen in baie hoë digthede voor te kom, veral in die naloop van langdurige droogtes. Tydens die lang droëseisoen in Oos-Afrika is hul bevolkingsdigtheid baie laag. Omdat groot erupsies nooit in die droëseisoen waargeneem word nie, staan dit as die "buite-seisoen" bekend onder diegene wat hulle moniteer.
*Spodoptera exempta* se motstadium lewe ongeveer 10 dae. Die wyfie kan 'n maksimum van sowat 1&nbsp;000 eiers in haar leeftyd lê. Die ivoorkleurige legsels van kommandowurmmotte word in groepies op blare geplaas. Die eiers broei binne 2 tot 5 dae uit, en die ses ruspestadia word binne 2 tot 3 weke voltooi. Die ruspes word in twee morfologies onderskeibare vorme aangetref: 'n "skoolvormende" tipe, wat swart is met geel strepe, en 'n alleenlopende vorm, wat bruin of groen is. Die morfologiese vorm word bepaal deur digtheid, en skoolvorming vind plaas by hoër digthede. Nietemin vertoon kommandowurms nie die ware swermgedrag van byvoorbeeld sprinkane nie, en dit is slegs die skoolvormende tipe wat vir erupsies verantwoordelik is. Oor die algemeen word kommandowurms nie deur landbouers opgemerk voordat die ruspes 10 dae oud is, en van groen na swart verander het nie. In die laaste stadium grawe die larwe 2 tot 3&nbsp;cm die grond in om te pupeer. Volwassenes kom na 7 tot 10 dae te voorskyn. 

### Verspreiding
Die motte migreer oor tiene, en waarskynlik oor honderde kilometers tussen hulle pupeerplekke en oviposisie-liggings.  Die waarneming dat erupsies skielik kan plaasvind in gebiede wat vir etlike maande vry van die plaag was, het die hipotese laat ontstaan dat die motte wel oor honderde kilometer kan migreer. Getuienis wat hierdie hipotese ondersteun, sluit in:
# erupsies wat geografies met intervalle van een generasie afgewissel word;
# erupsies wat dikwels deur hoë vangste van motte voorafgegaan word, wat verder met konvergensie van wind verbind kan word;
# resultate van isoënsiem-ontleding wat aandui dat die kommandowurmbevolkings van Kenia, Tanzanië en Zimbabwe dikwels kruisteel;
# laboratoriumtoetse wat aandui dat die motte vir etlike ure vlieënd kan bly;
# resultate van merk- en vangstudies, en radarnasporing wat dui op langafstand- en windafmigrasie deur kommandowurmmotte. Jahn (1995) bevat verdere inligting.

Benewens Afrika, is die spesie ook teenwoordig in Jemen, sekere Stille Oseaan-eilande, en dele van Australië.

## Verwysings
Homel

**Homel** (Belarussies: Гомель *Homel*, Russies Гомель *Gomel*) is die tweede grootste stad in Belarus met 'n bevolking van meer as 526&nbsp;872 inwoners (2015 sensus). Die stad fungeer as die administratiewe setel van die gelyknamige *woblast* (administratiewe gewes) en *rajon* (distrik).

Homel, Belarus se kultuurhoofstad in 2011, is naas Oeljanofsk in Rusland ook as een van twee kultuurhoofstede van die Gemenebes van Onafhanklike State in daardie jaar aangewys.

## Verwysings
Strausberg

**Strausberg** is 'n stad oos van Berlyn in die distrik Märkisch-Oderland van die deelstaat Brandenburg.
Bruce Fordyce

**Bruce Fordyce** (gebore 3 Desember 1955 in Hong Kong) is 'n  Suid-Afrikaanse maraton- en ultramaratonatleet. Hy is bekend dat hy die Suid-Afrikaanse Comrades-maraton 'n rekord van nege keer, waarvan agt keer agtereenvolgens, gewen het. Hy het ook die *Londen na Brighton-maraton* drie jaar in 'n ry gewen. Hy hou tans die wêreldrekord vir die oor-50 myl en het vantevore ook die wêreldrekord vir die oor-100km gehou.

## Vroeë lewe 
Fordyce is in Hong Kong gebore en verhuis op 13-jarige ouderdom saam met sy gesin na Johannesburg. Hy voltooi sy skoolloopbaan aan die Woodmead Hoërskool en studeer daarna aan die Universiteit van die Witwatersrand, waar hy in 1977 'n BA-graad en in 1979 'n honneursgraad verwerf. Gedurende die tyd was hy ook 'n lid van die universiteit se studenteraad, sowel as 'n komiteelid van die Wits Atletiekklub.

In 1977 neem Fordyce aan sy eerste Comrades-maraton deel en eindig 43ste vanuit 1678 inskrywings. Hy kom 14de in 1978, 3de in 1979, 2de in 1980, en wen daarna die wedloop vir 'n ongekende agt agtereenvolgende jare (1981-1988). Daarna wen hy weer in 1990. Geen ander atleet in die geskiedenis van die Comrades kon al die prestasie ewenaar nie. Fordyce het ook 'n rekord tyd met die opdraande-wedloop (Durban na Pietermaritzburg) aangeteken en sy rekord van 5:24:07 vir die afdraande-wedloop (Pietermaritzburg na Durban) staan ​​vir 21 jaar vanaf 1986 totdat dit in 2007 deur Rusland se Leonid Shvetsov verbeter is.

## Comrades-maraton 
Hy het dus 30 Comrades-marathons voltooi, insluitende die merkwaardige uitslag van identiese tye in 1985 en 1987. In 2011 het hy gemik op 'n silwermedalje, met 'n afrondingstyd van 7 uur 30 minute 31 sekondes, maar dit met 31 sekondes gemis.

## Verwysings 
## Bronnelys 
* le Roux, Francette: Bruce die beste. In: Suid-Afrikaanse Panorama. Jaargang 34, nr. 4, April 1989. ISSN 0-491-4783

## Eksterne skakels 
* South African Who's Who  — Bruce Fordyce
Excelsior Rotterdam

**Excelsior** is 'n Nederlandse sokkerspan in Rotterdam, wat in die Eredivisie speel. *Excelsior* speel in die kleine stadion Woudestijn, wat slegs 3500 sitplekke het. Dis omdat die klub na Sparta en Feyenoord die derde span van die stad is en dus ampel ondersteuners het.

## Erelys 
* **Kampioen Eerste divisie (3)**
: 1973/74, 1978/79, 2005/06
: (naaswenner (5): 1961/62, 1969/70, 2000/01, 2001/02, 2003/04)
* **KNVB-Beker**
: (naaswenner (1): 1930)

## Beroemde sokkerspelers 
*  Salomon Kalou
*  Robin van Persie
SC Heerenveen

**sc Heerenveen** is 'n sokkerspan wat in die Nederlandse Eredivisie speel en uit die dorp Heerenveen kom. Die span speel sy wedstryde in die Abe Lenstra Stadion (kapasiteit: 26&nbsp;100 toeskouers), wat na die klubikoon Abe Lenstra genoem is. Die span is gewild in provinsie van Friesland.

## Erelys 
***Kampioen Nederland**
: (naaswenner (3): 1946/47, 1947/48, 1999/00)
***Kampioen Noord Nederland (9)**
: 1941/42, 1942/43, 1944/45, 1945/46, 1946/47, 1947/48, 1948/49, 1949/50, 1950/51
***KNVB-Beker (1)**
: 2009
: (naaswenner (2): 1993, 1997)
***Johan Cruijff Schaal**
: (naaswenner (1): 2009)
***UEFA Intertoto beker**
: (naaswenner (1): 2003)

## Beroemde sokkerspelers en afrigters 
### Spelers 
*  Klaas-Jan Huntelaar
*  Abe Lenstra
*  Ruud van Nistelrooij
*  Hans Vonk

### Afrigters 
*  Foppe de Haan
Onafhanklike Party

[duimnael|240px|Dr. [Denis Worrall was die enigste leier van die Onafhanklike Party, wat 'n jaar na sy ontstaan in die Demokratiese Party opgeneem is.]]

Die **Onafhanklike Party** was 'n politieke party links van die destydse regerende Nasionale Party in Suid-Afrika van 1987 tot 1989.

Suid-Afrika se destydse ambassadeur na Groot Brittanje, dr. Denis Worrall,  het in 1987 uit sy amp bedank om tot die politiek toe te tree en die regering teen te staan weens die stadige pas van hervorming en die herhaalde noodtoestande gedurende die middel-tagtigerjare. Worrall staan as onafhanklike kandidaat in die Kaapse kiesafdeling Helderberg (in die omgewing van Somerset-Wes) teen Chris Heunis, minister van grondwetlike beplanning, en kry die steun van invloedryke mense soos dr. Anton Rupert, Jannie Momberg en vooraanstaande sakelui. Hy verloor met net 39 stemme, veral danksy die Konserwatiewe Party se deelname aan die verkiesing in Helderberg wat die behoudende stem verdeel het. Terselfdertyd wen nog 'n onafhanklike kandidaat, Wynand Malan, die kiesafdeling Randburg teen die N.P. se Glenn Babb, eweneens 'n voormalige ambassadeur. In Stellenbosch verloor die onafhanklike kandidaat Esther Lategan, maar lok baie stemme weg van die N.P., wat toe al dekades lank telkens Stellenbosch gewen het.

Ná die verkiesing stig Worrall, Momberg en andere in Februarie 1988 die Onafhanklike Party, maar weens persoonlike verskille sluit Malan hom nie by die party aan nie, maar gaan sy eie gang in die Nasionale Demokratiese Beweging saam met Esther Lategan. Die Onafhanklike Party kry 'n onverwagse hupstoot toe die Nuwe Republiek Party, erfgenaam van die eens magtige Verenigde Party wat net een setel in 1987 kon wen, op 'n vergadering in Scottburgh in Natal in Maart 1988 besluit om te ontbind na 11 jaar van kwynende steun. Die nasionale leier, Bill Sutton, raai die net meer as 40&nbsp;000 kiesers wat die jaar vantevore vir die party gestem het, om die Onafhanklike Party te ondersteun.

Skaars 'n jaar na die O.P. se stigting smelt die party, die N.D.B. en die Progressiewe Federale Party op 8 April 1989 saam in die Demokratiese Party, met Worrall, Malan en Zach de Beer as die drie medeleiers.

## Bronne 
* Keyter, Elise (red.) 1990. *Official Yearbook of the Republic of South Africa 1989/90*. Pretoria: Buro van Inligting vir die Departement van Buitelandse Sake.
Manali

**Manali** (Hindi: मनाली) is 'n nedersetting in noordelike Indië met 'n bevolking van 17&nbsp;786 (2005). Dit lê in die deelstaat Himatsjal Pradesj.

## Demografie 
Volgens die 2005-sensus het Manali 'n bevolking van 17&nbsp;786 gehad, waarvan 64% manlik was en 36% vroulik.
Leh

**Leh** (Tibettaans: लेह / གླེ་) is 'n nedersetting in noordelike Indië met 'n bevolking van 27&nbsp;513 (2001). Dit is in die omstrede deelstaat Jammu en Kasjmir aan die oewer van die Indus geleë.

## Demografie 
Volgens die 2001-sensus het Leh 'n bevolking van 27&nbsp;513 gehad, waarvan 61% manlik was en 39% vroulik.